《咄咄行》
明代·孙一元

太白山人愁咄咄，洒泪盈把眼见骨。夜深按剑灯荧荧，出门万里天突兀。

长江老龙作人语，荧惑正照江之浒。短衣蒯缑节士歌，破屋阴风动环堵。

蜀之剑阁国西门，䝟貐久据扬风尘。竖儒几年秉旄节，民命视同鼎中鳞。

忆昔孝皇养士恩，银章朱绂出入尊。白头至今坐通籍，急难谁肯排天阍。

呜呼此事难再举，君臣大义从斯𢾖。回首欲投烟雾深，钓竿独抱沧溟去。

作者简介：（1484—1520）明人，自称关中（今陕西）人，字太初，自号太白山人。风仪秀朗，踪迹奇诘，乌巾白帢，铁笛鹤瓢，遍游名胜，足迹半天下。善为诗，正德间僦居长兴吴珫家，与刘麟、陆昆、龙霓、吴珫结社倡和，称苕溪五隐。有《太白山人稿》。